钦定古今图书集成/理学汇编/学行典/第070卷 > 性理大全 > 《思诚斋箴》宋·真德秀
## 钦定古今图书集成/理学汇编/学行典/第070卷 > 性理大全 > 《思诚斋箴》宋·真德秀

诚者天道，本乎自然。诚之者人，以人合天。曰天与人，
其本则一。云胡差殊，盖累于物。心为物诱，性逐情移。
天理之真，其存几希。岂惟与天，邈不相似。形虽人斯，
实则物只。皇皇上帝，命我以人。我顾物之，抑何弗仁。
惟子思子，深悯斯世。指其本源，祛俗之蔽。学问辨行，
统之以思。择善固执，惟日孜孜。狂圣本同，其忍自弃。
人十己千，弗至弗已。云披雾卷，太虚湛然。尘扫镜空，
清光自全。曰人与天，既判复合。浑然一真，诸妄弗作。
孟氏继之，命曰《思诚》。更两钜贤，其指益明。大哉思乎，
作圣之本。归而求之，实近非远。